|  |  |  |  |
| --- | --- | --- | --- |
| **FEDERAŢIA SINDICATELOR DIN ADMINISTRAŢIA PUBLICĂ****„PUBLISIND”** | **FEDERAŢIA SINDICATELOR DIN ADMINISTRAŢIA NAŢIONALĂ A PENITENCIARELOR** | **ADMINISTRAŢIA NAŢIONALĂ A PENITENCIARELOR** | **MINISTERUL JUSTIŢIEI** |
|  |  |  |  |

**ACORD**

**PRIVIND TRANSPARENŢA DECIZIONALĂ ŞI DIALOGUL ÎN SISTEMUL ADMINISTRAŢIEI PENITENCIARE**

**Art. 1 – Părţile**

 (1) Părţile acestui acord sunt:

1. Ministerul Justiţiei;
2. Administraţia Naţională a Penitenciarelor;
3. Federaţia Sindicatelor din Administraţia Publică PUBLISIND şi Federaţia Sindicatelor din Administraţia Naţională a Penitenciarelor, în calitate de organizaţii sindicale reprezentative la nivelul sistemului administraţiei penitenciare.

(2) Părţile prezentului acord recunosc necesitatea îmbunătăţirii transparenţei decizionale şi a calităţii dialogului la nivelul sistemului administraţiei penitenciare.

**Art. 2 - Scopul acordului**

1. Părţile convin să încheie prezentul acord în scopul eficientizării procesului de transparenţă decizională şi dialog.
2. Acordul asigură punerea în practică a prevederilor legale referitoare la transparenţa decizională, activitatea sindicală şi relaţia dintre părţi precum şi modalităţile de desfăşurare a dialogului între părţi.

**Art. 3 - Obiectul acordului**

(1) Prezentul acord stabileşte:

a)modalitatea de consultare a organizaţiilor sindicale reprezentative în legătură cu elaborarea actelor normative;

b) modalitatea de realizare a dialogului în scopul definirii şi identificării de soluţii pentru problemele specifice sistemului administraţiei penitenciare.

**Art. 4** - **Modalitatea de consultare**

1. Iniţiatorul proiectului de act normativ este obligat să îl transmită, prin adresă scrisă, organizaţiilor sindicale, în vederea formulării unor eventuale observaţii şi propuneri. Observaţiile şi propunerile vor fi transmise iniţiatorului actului normativ, în scris, într-un termen rezonabil necesar analizării acestuia, raportat la complexitatea și urgența adoptării reglementării.
2. După expirarea termenului prevăzut la alin. (1), iniţiatorul organizează o şedinţă de consultare cu organizaţiile sindicale pentru discutarea observaţiilor şi propunerilor formulate.

 (3) Şedinţa se încheie cu un proces-verbal semnat de părţi, care va conţine, în mod obligatoriu, punctele de vedere rămase în divergenţă şi respectiv punctele de vedere asupra cărora s-a convenit în timpul şedinţei.

 (4) Alineatele (1) - (3) se aplică în mod corespunzător şi în cadrul procedurii de consultare la nivelul Ministerului Justiţiei.

**Art. 5 - Dialogul**

1. Pentru discutarea unor probleme de ordin social, profesional, financiar şi de salarizare precum şi a altor probleme în legătură cu sistemul administraţiei penitenciare, părţile organizează periodic şedinţe de dialog.
2. Şedinţele se organizează de către Ministerul Justiţiei sau de către Administraţia Naţională a Penitenciarelor din proprie iniţiativă sau la solicitarea organizaţiilor sindicale în cadrul Comisiei mixte de dialog privind sistemul administraţiei penitenciare, constituită prin ordin al ministrului justiţiei.

 (3) Invitarea organizaţiilor sindicale la şedinţele de dialog se face cu minim 3 zile înainte, prin adrese scrise sau în format electronic, ori prin stabilirea în cadrul şedinţei în desfăşurare a datei următoarei şedinţe. Părţile pot conveni cu privire la modificarea acestui termen.

 (4) Discuţiile din cadrul acestor întâlniri se consemnează într-un proces verbal semnat de părţile participante.

 (5) Secretariatul şedinţelor de dialog se asigură de Ministerul Justiției şi are următoarele atribuţii:

1. întocmirea şi comunicarea ordinii de zi;
2. difuzarea documentelor de lucru pentru şedinţele de dialog;
3. redactarea procesului-verbal în urma dezbaterilor şi transmiterea acestuia către participant;
4. arhivarea documentelor rezultate în urma şedinţelor de dialog.

**Art. 6 - Informarea organizaţiilor sindicale**

 (1) Administraţia Naţională a Penitenciarelor asigură informarea din oficiu a organizaţiilor sindicale semnatare cu privire la actele de interes general pentru personalul sistemului administraţiei penitenciare. Acestea sunt comunicate, în copie, în maximum 3 zile de la emitere.

 (2) Ministerul Justiţiei asigură informarea Administraţiei Naţionale a Penitenciarelor cu privire la proiectele de acte normative iniţiate de alte instituții şi la propunerile legislative de interes general pentru personalul sistemului administraţiei penitenciare.

(3) Administraţia Naţională a Penitenciarelor asigură informarea organizaţiilor sindicale reprezentative la nivelul sistemului administraţiei penitenciare cu privire la proiectele de acte normative iniţiate de alte instituţii şi la propunerile legislative de interes general pentru personalul sistemului administraţiei penitenciare, în termen de 24 de ore de la data primirii informării prevăzute la
alin. (2).

 **Art. 7 - Dispoziţii finale**

Prezentul acord se încheie în 4 (patru) exemplare originale, este valabil 1 an de la data semnării și poate fi modificat oricând numai prin acordul părţilor.

**Raluca Alexandra PRUNĂ**

**Ministrul Justiţiei**

**Comisar șef de penitenciare**

**Marius VULPE**

**Director general**

**Administraţia Naţională a Penitenciarelor**

**Ştefan TEOROC**

**Preşedinte**

**Federaţia Sindicatelor din**

**Administraţia Publică**

**PUBLISIND**

**Florin ŞCHIOPU**

**Preşedinte**

**Federaţia Sindicatelor din**

**Administraţia Naţională a Penitenciarelor**

**Comisar șef de penitenciare Cătălin NIȚĂ**

**Director**

**Direcția Contencios și Elaborare Acte Normative**

**Administrația Națională a Penitenciarelor**